Document ID: 32014R0901

A BIZOTTSÁG 901/2014/EU VÉGREHAJTÁSI RENDELETE
(2014. július 18.)
a 168/2013/EU európai parlamenti és tanácsi rendeletnek a két- vagy háromkerekű járművek, valamint a négykerekű motorkerékpárok jóváhagyására és piacfelügyeletére vonatkozó közigazgatási követelmények tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a két- vagy háromkerekű járművek, valamint a négykerekű motorkerékpárok jóváhagyásáról és piacfelügyeletéről szóló, 2013. január 15-i 168/2013/EU európai parlamenti és tanácsi rendeletre (1) és különösen annak 22. cikke (7) bekezdésére, 27. cikke (4) bekezdésére, 29. cikke (4) bekezdésére, 30. cikke (2) bekezdésére, 30. cikke (3) bekezdésére, 30. cikke (6) bekezdésére, 32. cikke (1) bekezdésére, 38. cikke (2) bekezdésére, 39. cikke (3) bekezdésére, 40. cikke (4) bekezdésére, 50. cikke (2) bekezdésére, 51. cikke (3) bekezdésére, 57. cikke (8) bekezdésére és 72. cikkére,
mivel:
(1)
Az egyértelműség, a kiszámíthatóság, az ésszerűség és az egyszerűsítés, valamint a gépjárműgyártókra nehezedő terhek csökkentése érdekében e rendeletnek a meglévő gyakorlat alapján tovább kell egyszerűsítenie és egységesítenie a típus-jóváhagyási eljárások során használt dokumentumokat.
(2)
Mivel a 2002/24/EK európai parlamenti és tanácsi irányelvben (2) meghatározott, a típus-jóváhagyási eljárásokhoz használt dokumentumminták kidolgozása óta már új technológiákat (pl. elektromos motorokat vagy az Euro kibocsátási szinteket) alkalmaznak a járművekben, a dokumentummintákat ki kell igazítani.
(3)
Annak érdekében, hogy a gépjárműgyártók meg tudják jelölni, hogy a típusjóváhagyás kérelmezése során melyik eljárást választották, új „adatközlő mappa” dokumentummintát kell bevezetni.
(4)
Annak biztosítására, hogy a járműveket oly módon gyártsák, hogy ésszerű ideig biztonságosan működjenek, új dokumentummintákat kell létrehozni a 168/2013/EU rendelettel összhangban a funkcionális biztonság szempontjából lényeges rendszerek, alkatrészek és tartozékok tartósságára és a jármű szerkezeti integritására vonatkozó gyártói nyilatkozathoz.
(5)
Annak érdekében, hogy a független gazdasági szereplők megfelelő módon hozzáférjenek a járműjavítási információkhoz, ideértve a fedélzeti diagnosztikai rendszerekkel és azoknak a jármű más rendszereivel való kölcsönhatásával összefüggő információkat is, a gyártóknak korlátlan hozzáférést kell biztosítaniuk ezen információkhoz, és bizonyítaniuk kell a jóváhagyó hatóság előtt, hogy eleget tesznek ennek a követelménynek. Az erről kiállítandó gyártói bizonylathoz meg kell határozni a mintát.
(6)
A teljes, befejezett és nem teljes járművek típus-jóváhagyási eljárásának megfelelően három különböző megfelelőségi nyilatkozatot kell elérhetővé tenni.
(7)
Az (L3e/L4e)-A2 alkategória teljesítményszintjéről az (L3e/L4e)-A3 alkategória teljesítményszintjére való átváltás (vagy visszaváltás) megkönnyítése érdekében ki kell dolgozni egy mintát az erről kiállítandó gyártói nyilatkozatról, amelyet majd az adatközlő mappához kell csatolni. Ezen túlmenően a megfelelőségi nyilatkozatban néhány új információt és bejegyzést is fel kell tüntetni, valamint meg kell határozni az érintett alkategóriák egyedi, jogszabályban előírt táblájának jellemzőit.
(8)
A 168/2013/EU rendelet 82. cikke (2) bekezdésével összhangban a gyártók már a rendelet alkalmazásának időpontja előtt kérelmezhetik egy új járműtípusnak az említett rendelet szerint történő EU-típusjóváhagyását vagy nemzeti típusjóváhagyását. A szóban forgó rendelet előrehozott alkalmazásának megkönnyítése érdekében 2015. december 31-ig az 5. cikk (2) bekezdésében foglalt feltételek mellett engedélyezni kell a 2002/24/EK irányelv IV. mellékletében meghatározott megfelelőségi nyilatkozat mintájának használatát.
(9)
Az ellenőrzések egyszerűsítése, egyszersmind a gyártók adminisztratív terheinek csökkentése érdekében ezentúl nem szükséges az illetéktelen beavatkozás ellenőrzésére szolgáló tábla használata, az idevágó információkat ezután a jogszabályban előírt táblán kell feltüntetni.
(10)
A leggyakoribb EU-típusbizonyítvány egyszerűsítése érdekében új dokumentummintát kell kidolgozni, amely csak abban az esetben használható, ha teljes járműtípusra kérnek a teljes járműre vonatkozó EU-típusjóváhagyást; a járműtípusok más kombinációi esetére pedig a teljes járműre vonatkozó EU-típusbizonyítvány más mintáját kell kidolgozni.
(11)
Amennyiben a gyártó az egylépéses típusjóváhagyást választja, az alkalmazandó követelmények vagy jogi aktusok jegyzékét, amelyeknek az adott járműtípus megfelel, mellékelni kell a teljes járműre vonatkozó EU-típusbizonyítványhoz.
A különféle rendszerekre és alkotóelemekre, illetve önálló műszaki egységekre az uniós irányelvekben korábban meghatározott különféle dokumentumminták összehangolása céljából ki kell dolgozni az EU-típusbizonyítvány egységes mintáját.
(12)
Az EU-típusbizonyítványok 2002/24/EK irányelv V. melléklete szerinti számozási rendszerét úgy kell módosítani, hogy az tükrözze a típusjóváhagyásra vonatkozó azon követelményeket tartalmazó jogi aktusok új jogi szerkezetét, amelyekkel kapcsolatban a megfelelőséget igazolják.
(13)
A vizsgálati jegyzőkönyvekben található leglényegesebb információk megjelenítésének összehangolása érdekében ki kell kidolgozni a vizsgálati jegyzőkönyvek formátumára vonatkozó minimális követelményeket.
(14)
A típusjóváhagyásban részesített járművön végzett vizsgálatok eredményeinek egyszerű azonosítása végett vizsgálati eredménylapot kell csatolni az EU-típusbizonyítványhoz, amely tartalmazza az előírt minimális információkat.
(15)
Össze kell állítani azon alkatrészek és tartozékok jegyzékét, amelyek a jármű biztonsága vagy környezeti teljesítménye szempontjából alapvetően fontos rendszerek megfelelő működését súlyosan veszélyeztethetik.
(16)
A típusbizonyítványok számozási rendszerével együtt engedélymintát is ki kell dolgozni a jármű biztonsága vagy környezeti teljesítménye szempontjából alapvetően fontos rendszerek megfelelő működését esetlegesen súlyosan veszélyeztető alkatrészek és tartozékok forgalomba hozatala számára.
(17)
Az e rendeletben meghatározott intézkedések összhangban állnak a 168/2013/EU rendelet 73. cikkének (1) bekezdésében létrehozott bizottság véleményével,
ELFOGADTA EZT A RENDELETET:
1. cikk
Tárgy
E rendelet a 168/2013/EU rendelet 72. cikkében említett azon végrehajtó intézkedéseket határozza meg, amelyek célja, hogy egységes feltételeket állapítsanak meg a két- vagy háromkerekű járművek, valamint a négykerekű motorkerékpárok, illetve az ezekhez a járművekhez tervezett és gyártott rendszerek, alkotóelemek és önálló műszaki egységek jóváhagyása közigazgatási követelményeinek végrehajtására vonatkozóan. A rendelet továbbá megállapítja az alapvetően fontos rendszerek megfelelő működését esetlegesen súlyosan veszélyeztető alkatrészek vagy berendezések forgalomba hozatalára vagy forgalomba helyezésére vonatkozó közigazgatási követelményeket.
2. cikk
Az adatközlő lap és az adatközlő mappa mintái
Az EU-típusjóváhagyást kérelmező gyártók a 168/2013/EU rendelet 27. cikke (1) bekezdésében és 27. cikke (2) bekezdésének a) pontjában említett adatközlő lapot és adatközlő mappát az e rendelet I. mellékletében foglalt minták alapján állítják össze.
3. cikk
A tartósság vizsgálatára és a járműszerkezeti integritásra vonatkozó gyártói nyilatkozat mintái
Az EU-típusjóváhagyást kérelmező gyártók a 168/2013/EU rendelet 22. cikke (2) bekezdésében említett, a funkcionális biztonság szempontjából lényeges rendszerek, alkatrészek és berendezések tartósságáról, valamint a 3/2014/EU felhatalmazáson alapuló bizottsági rendelet (3) XIX. mellékletében említett járműszerkezeti integritásról szóló nyilatkozatokat az e rendelet II. mellékletében foglalt minták alapján állítják ki.
4. cikk
Az OBD-, valamint a járműjavítási és -karbantartási információkhoz való hozzáféréssel kapcsolatos megfelelést a típus-jóváhagyási hatóság előtt igazoló gyártói bizonylatok mintái
Az EU-típusjóváhagyást kérelmező gyártók a 168/2013/EU rendelet 57. cikke (8) bekezdésének megfelelően a jármű fedélzeti diagnosztikai információihoz és a járműjavítási és -karbantartási információkhoz való hozzáférésre vonatkozó bizonylatot nyújtanak be a jóváhagyó hatósághoz, amelyet az e rendelet III. mellékletében foglalt minták alapján állítottak ki.
5. cikk
A megfelelőségi nyilatkozatok mintái
(1) A gyártók a 168/2013/EU rendelet 38. cikke (1) bekezdésében említett megfelelőségi nyilatkozatot az e rendelet IV. mellékletében foglalt minták alapján állítják ki.
(2) A 168/2013/EU rendelet 82. cikke (2) bekezdésével összhangban - amely megengedi a gyártók számára, hogy e végrehajtási rendelet hatálybalépésétől 2015. december 31-ig már az említett rendelet szerint kérelmezhessék a típusjóváhagyást - a gyártók az ilyen újonnan típusjóváhagyásban részesített járműtípusok esetében a megfelelőségi nyilatkozatnak a IV. melléklet 1. függelékében meghatározott mintája helyett használhatják a 2002/24/EK irányelv IV. mellékletében meghatározott mintát is, amelynek 04. („Jármű-kategória”) és 50. („Megjegyzések:”) bejegyzésében fel kell tüntetni a IV. melléklet 2. függelékében meghatározott információkat és bejegyzéseket.
6. cikk
A jogszabályban előírt tábla és az EU-típusjóváhagyási jel mintái
A gyártók a 168/2013/EU rendelet 39. cikke (1) és (2) bekezdése szerinti jogszabályban előírt táblát és EU-típusjóváhagyási jelet e rendelet V. mellékletében foglalt mintáknak megfelelően adják ki.
7. cikk
Az EU-típusbizonyítványok mintái
A jóváhagyó hatóságok a 168/2013/EU rendelet 30. cikke (1) bekezdése szerinti EU-típusbizonyítványt az e rendelet VI. mellékletében meghatározott minták alapján állítják ki.
8. cikk
Az EU-típusbizonyítványok számozási rendszere
A 168/2013/EU rendelet 29. cikke (4) bekezdése értelmében az EU-típusbizonyítványokat az e rendelet VII. mellékletében meghatározott harmonizált rendszernek megfelelően kell számozni.
9. cikk
A vizsgálati eredmények rögzítésére szolgáló lap mintája
A jóváhagyó hatóságok a 168/2013/EU rendelet 30. cikke (3) bekezdése szerinti vizsgálati eredmények rögzítésére szolgáló lapot az e rendelet VIII. mellékletében meghatározott minta alapján állítják ki.
10. cikk
A vizsgálati jegyzőkönyvek formátuma
A 168/2013/EU rendelet 32. cikke (1) bekezdése szerinti vizsgálati jegyzőkönyvek formátumának meg kell felelnie az e rendelet VIII. mellékletében meghatározott általános követelményeknek.
11. cikk
Az alapvetően fontos rendszerek megfelelő működését esetlegesen súlyosan veszélyeztető alkatrészek vagy tartozékok jegyzéke
A 168/2013/EU rendelet 50. cikke (2) bekezdésében említett, a jármű biztonsága vagy környezeti teljesítménye szempontjából alapvetően fontos rendszerek megfelelő működését esetlegesen súlyosan veszélyeztető alkatrészek és tartozékok listáját az e rendelet X. melléklete tartalmazza.
12. cikk
Az alapvetően fontos rendszerek megfelelő működését esetlegesen súlyosan veszélyeztető alkatrészek vagy tartozékok forgalomba hozatalát vagy forgalomba helyezését engedélyező tanúsítvány mintája és számozási rendszere
A jóváhagyó hatóságok a 168/2013/EU rendelet 51. cikke (2) bekezdésében említett, a jármű biztonsága vagy környezeti teljesítménye szempontjából alapvetően fontos rendszerek megfelelő működését esetlegesen súlyosan veszélyeztető alkatrészek és tartozékok forgalomba hozatalát vagy forgalomba helyezését engedélyező tanúsítványt az e rendelet IX. mellékletében meghatározott minta és számozási rendszer alapján állítják ki.
13. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2016. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. július 18-án.

Labels: 7
10
8
1